Maja Panduro (S), 2011-05-24:
Tak for det.
Jeg skal måske starte med at sige, at selv om vi fra Socialdemokraternes side jo meget, meget gerne vil sætte regeringen på hårdt arbejde og gerne vil presse regeringen, så har vi som udgangspunkt nok lidt vanskeligt ved at støtte et beslutningsforslag, der pålægger regeringen at gøre noget i april 2011.
Men det skal ikke lægges forslagsstillerne til last, at forslaget her er blevet udsat.
Det er måske noget, man lige skal sørge for at få rettet.
Ud over det synes vi jo, det er et positivt forslag.
Det er positivt, at man tager initiativ til, at vi skal diskutere frihedsrettighederne, for fra Socialdemokraternes side vil vi altid gerne være med til at diskutere, hvordan vi kan sikre borgernes frihedsrettigheder og deres privatliv bedst muligt, og hvordan vi skal manøvrere i den afvejning, der jo nogle gange vil være mellem friheden fra f.eks. overvågning og så hensynet til at sikre borgernes tryghed og beskytte os mod terror og andre trusler imod vores liv og frihed.
Jeg oplevede faktisk selv et meget konkret eksempel på det, da jeg i sidste uge var på Jyllands-Posten i Viby for at blive interviewet, og der bliver man altså på meget, meget håndgribelig vis mindet om den terrortrussel, som vi jo i Danmark altså desværre stadig er tvingende nødt til at forholde os til.
Hvis man er medarbejder eller gæst på Jyllands-Posten, skal man igennem adskillige – jeg tror, det var tre – aflåste porte og døre, tjek af billed-id-kort osv. for overhovedet at komme ind i bygningen og ind på redaktionen.
Vi skal altid gøre os rigtig meget umage for at værne om borgernes og om hinandens frihed, men frihed handler også om at kunne leve et trygt liv, fri fra hver eneste dag at frygte f.eks. et terrorangreb, og derfor kan vi jo ikke bare sige, at vi f.eks. aldrig skal lave overvågning eller aldrig må aflytte en telefon.
Vi betragter egentlig netop disse redskaber som redskaber, man selvfølgelig skal bruge omhyggeligt, ikke altid, men som kan være endda meget vigtige og nyttige til at opklare nogle forbrydelser, som ellers er meget vanskelige at opklare.
Det er heller ikke mit indtryk, at det, forslagsstillerne er ude på, er at forbyde al aflytning og al tv-overvågning, men jeg er faktisk en lille smule i tvivl.
Her kommer vi til et af de problemer, som jeg kan have med beslutningsforslaget her, for jeg synes, det er en lille smule vanskeligt at gennemskue, hvad det præcis er, forslagsstillerne gerne vil.
Man opremser nogle problemer, og jeg vil sige, at nogle af dem er vi sådan set enige i.
Vi stemte imod både tuneserloven og lømmelpakken, og vi er jo alle herinde enige om, at vi gerne vil forbedre borgernes retssikkerhed – det er et nobelt mål at beskytte frihederne – men hvordan det skal gøres, savner jeg nogle anvisninger på, f.eks. når man siger, at der skal opstilles meget klare grænser for, hvornår vi må overvåge.
Jeg synes faktisk, der er ret klare grænser i det seneste tiltag, vi har lavet, og som vi stemte for, nemlig muligheden for, at man kan lave overvågning i udsatte boligområder under en hel masse forudsætninger.
Det synes jeg egentlig er meget klart beskrevet, og der mangler, at forslagsstillerne siger, hvor det er, de vil have grænserne sat.
Hvis man har nogle rigtig gode ideer til, hvordan vi kan imødekomme nogle af de udfordringer uden at bruge aflytning, og hvis man har nogle gode ideer til, hvordan man kan lave f.eks. uanmeldt fødevarekontrol – det er jo et tvangsindgreb i dag, og det er noget af det, man går imod – vil vi virkelig gerne høre om det.
I det hele taget vil vi gå positivt og nysgerrigt ind i udvalgsarbejdet her, og vi vil egentlig også håbe, at vi kunne finde sammen om at skrive en beretning om nogle af de områder, hvor vi måske kan finde fælles fodslag, f.eks. lømmelpakke og tuneserlov.
SF's ordfører har været nødt til at løbe i hujende hast, og derfor har jeg lovet hende, at jeg vil hilse og sige stort set det samme, som jeg lige har sagt fra os selv, nemlig at de også vil gå positivt ind i udvalgsarbejdet, og på udvalgte punkter – det gælder også lømmelpakke, tuneserlov og andre områder, hvis nu forslagsstillerne skulle have fundet guld – vil SF også gerne være med til at kigge på at lave en beretning.